3. ลักษณะการประกอบธุรกิจ

3.1 ความเป็นมาและพัฒนาการที่สำคัญ

หลังจากที่บริษัทฯ ได้ทำการจดทะเบียนในตลาดหลักทรัพย์แห่งประเทศไทยในเดือน พฤษภาคม 2546
บริษัท อาร์เอส จำกัด (มหาชน) มีการขยายงานในธุรกิจบันเทิงอย่างต่อเนื่อง ในปี 2548
ขยายงานในธุรกิจสื่อสิ่งพิมพ์ ด้วยการผลิตและจำหน่ายหนังสือพิมพ์บันเทิงรายวัน ชื่อ ดาราเดลี่
ในเดือน กันยายน 2548 โดยดำเนินงานภายใต้ บริษัท ไอเดีย เพาเวอร์ จำกัด (เดิมชื่อ :
บริษัท นิวส์ เจนเนอเรชั่น จำกัด) นอกจากนี้บริษัทฯยังได้เปลี่ยนชื่อบริษัทฯจาก บริษัท อาร์.เอส.
โปรโมชั่น จำกัด (มหาชน) เป็น บริษัท อาร์เอส จำกัด (มหาชน)

ในปี 2549 บริษัท อาร์เอส จำกัด (มหาชน) ทำการขยายธุรกิจอย่างต่อเนื่อง
โดยขยายธุรกิจไปยังธุรกิจประเภทกีฬา โดยเข้าร่วมทุนกับบริษัท อาร์เอส อินเตอร์เนชั่นแนล
บรอดคาสติ้ง แอนด์ สปอร์ต แมเนจเม้นท์ จำกัด (RS International Broadcasting &
Sports Management Co.,Ltd) หรือ RSbs
เพื่อดำเนินงานบริหารจัดการธุรกิจทางด้านกีฬาทุกประเภทแบบครบวงจร
นอกจากนี้ยังได้นำโลโก้ใหม่ภายใต้กรอบแนวคิด Inspired
ที่มีความสอดคล้องกับการปรับโมเดลธุรกิจของบริษัทมาใช้ตั้งแต่วันที่ 1 มกราคม 2550

ในปี 2550 บริษัท อาร์เอส จำกัด (มหาชน) ได้รุกเข้าสู่ธุรกิจสื่อในโมเดิร์นเทรดทุกรูปแบบ (In
– Store Media) ด้วยเล็งเห็นถึงศักยภาพของสื่อประเภทนี้ ที่สามารถเข้าถึงลูกค้า ณ
จุดขายได้อย่างมีประสิทธิภาพ เพื่อต่อยอดธุรกิจสื่อที่มีอยู่ในมือให้ครบวงจร
โดยได้เข้าร่วมทุนกับบริษัท อาร์เอส อินสโตร์ มีเดีย จำกัด ดำเนินธุรกิจสื่อในโมเดิร์นเทรดกว่า
540 สาขาทั่วประเทศ ปี 2551 ขยายธุรกิจสื่อโดยเข้าลงทุนใน บริษัท ย๊าค จำกัด
เพื่อเจาะกลุ่มรายการทีวีประเภทรายการวัยรุ่นให้ชัดเจนมากยิ่งขึ้น นอกจากนี้
ยังได้มีการลงทุนเพิ่มเติมสำหรับสื่อทีวีในห้างโมเดิร์นเทรดเพิ่มขึ้นอีกด้วย

ปี 2552 บริษัทฯได้เปิดตัวธุรกิจโทรทัศน์ดาวเทียมจำนวน 2 ช่อง คือ YOU Channel
และสบายดีทีวี โดยได้เริ่มทดลองออกอากาศครั้งแรกเมื่อวันที่ 1 สิงหาคม 2552 ในระบบ C Band
คลื่นความถี่ 3,960 MHz(เม็กกะเฮิร์ซ) และ KU Band คลื่นความถี่ 12,355 MHz(เม็กกะเฮิร์ซ)
ปี 2553 บริษัท อาร์เอส อินเตอร์เนชั่นแนล บรอดคาสติ้ง แอนด์ สปอร์ต แมเนจเม้นท์ จำกัด
ในเครือบริษัท อาร์เอส จำกัด (มหาชน) เป็นผู้ได้รับสิทธิ์ในการถ่ายทอดสดฟุตบอลโลก 2010
FIFA World Cup ณ ประเทศ แอฟริกาใต้ ในประเทศไทยแต่เพียงผู้เดียว ระหว่างวันที่ 11
มิถุนายน ถึง 11 กรกฎาคม 2553 ออกอากาศทางช่อง3 ช่อง7 ช่อง9 และช่อง11
พร้อมกับการสร้างกระแส และสีสันฟุตบอลโลกในประเทศไทย ด้วยการจัดกิจกรรม 2010 FIFA On
Ground Activity ทั่วประเทศ

ปี 2554 บริษัทฯขยายตัวในธุรกิจทีวีดาวเทียม โดยเปิดตัวช่องทีวีดาวเทียมจำนวน 2 ช่อง คือ ช่อง
8 ฟรีทีวี วาไรตี้ 24 ชั่วโมง เริ่มทดลองออกอากาศวันที่ 1 มีนาคม 2554 และ Yaak TV ฟรีทีวี
Uncensored 24 ชั่วโมง เริ่มออกอากาศตั้งแต่วันที่ 1 สิงหาคม 2554 ซึ่งทั้ง 2 ช่อง
สามารถรับชมผ่านทางระบบ KU BAND (จานสี), รับชมผ่านทางระบบ C BAND (จานดำ)
และรับชมผ่านระบบ Cable TV ทั่วประเทศ

3.2 ภาพรวมการประกอบธุรกิจของบริษัทฯ

ธุรกิจในปัจจุบันของกลุ่มอาร์เอสประกอบด้วย 2 ธุรกิจหลัก
คือการเป็นผู้ให้บริการทางด้านคอนเทนต์บันเทิงและกีฬา (Entertainment and Sport
Content Provider) และการเป็นผู้ให้บริการสื่อครบวงจร (Media Service)
โดยรายได้ในส่วนแรกมาจากธุรกิจเพลงและดิจิตอล ธุรกิจโชว์บิซ ธุรกิจภาพยนตร์ และธุรกิจกีฬา
และรายได้ในส่วนที่สองมาจากสื่อวิทยุ สื่อโทรทัศน์ และสื่อในโมเดิร์นเทรด

3.2.1 ธุรกิจเพลงและดิจิตอล

การประกอบธุรกิจเพลงและดิจิตอล ของกลุ่มอาร์เอส ประกอบไปด้วยการทำงานใน 5 ส่วนหลักๆ
ได้แก่ การผลิตและโปรโมทผลงานเพลง การจัดจำหน่ายในรูปแบบของ Digital Mobile
การจัดจำหน่ายในรูปแบบของ Physical Sales การจัดเก็บลิขสิทธิ์ และธุรกิจ Online
ซึ่งสามารถสรุปลักษณะเด่นและความน่าสนใจของธุรกิจได้ดังนี้

1) การสร้างศิลปินนักร้องจนมีชื่อเสียงมีผลงานเพลงเป็นที่นิยมของผู้บริโภค
เป็นทรัพย์สินที่มีค่าของบริษัทฯ ที่สามารถเพิ่มรายได้ให้แก่บริษัทฯ
ได้ในหลายช่องทางนอกเหนือจากงานเพลง เช่น งาน Licensing ประเภทต่างๆ ได้แก่
Presenter License, Promotion License งานละคร งานภาพยนตร์ งานโชว์ประเภทต่างๆ
เป็นต้น ซึ่งล้วนก่อให้เกิดรายได้ต่อศิลปิน และบริษัทต้นสังกัดอย่างต่อเนื่อง

2) ผลงานเพลงเป็นกรรมสิทธิ์และเป็นทรัพย์สินที่มีค่าของบริษัทฯ
สามารถนำมาผลิตเป็นสินค้าเพื่อจำหน่ายได้หลากหลายรูปแบบและต่อเนื่อง
ทั้งรูปแบบที่ผ่านทางระบบดิจิตอล (Digital Content) ไม่ว่าจะเป็นการดาวน์โหลดเพลง
(Download), การดาวน์โหลดเสียงเรียกเข้าผ่านทางโทรศัพท์ (Ring tone),
การเลือกซื้อเพลงรอสายผ่านเครือข่ายของระบบโทรศัพท์เคลื่อนที่ (Ring Back Tone),
การดาวน์โหลดภาพผ่านทางระบบโทรศัพท์ในรูปแบบ Wallpaper, Screen Server,
การซื้อเพลงผ่านระบบออนไลน์อินเตอร์เน็ท ผ่านทางเว็บไซต์ Pleng.com และ Zheza.com หรือ
ในรูปแบบของซีดีเพลง (CD), วีซีดี (VCD) และดีวีดี (DVD)
รวมไปถึงการจัดวีซีดีและดีวีดีบันทึกภาพการแสดงคอนเสิร์ตของศิลปินต่างๆ
ทั้งนี้ขึ้นอยู่กับความนิยมการส่งเสริมการขาย และ ไลฟสไตล์ของผู้บริโภค
นอกจากนี้ยังสามารถบริหารการจัดเก็บลิขสิทธิ์จากผลงานเพลงเหล่านี้ได้อีกด้วย
และด้วยความก้าวหน้าของเทคโนโลยีในอนาคตอาจก่อให้เกิดรูปแบบสินค้าใหม่
ทำให้ช่องทางในการหารายได้จากลิขสิทธิ์งานเพลงที่มีอยู่เพิ่มมากขึ้น

3) การประกอบธุรกิจเพลงและดิจิตอล
เป็นฐานธุรกิจที่สร้างโอกาสในการขยายสู่ธุรกิจบันเทิงประเภทอื่น เช่น ธุรกิจโทรทัศน์
ธุรกิจภาพยนตร์ ด้วยการใช้ทรัพยากรศิลปิน ผลงานเพลง และอุปกรณ์เครื่องมือที่มีอยู่ในบริษัทฯ
ให้เกิดประโยชน์ทางธุรกิจสูงสุด

ในส่วนของขั้นตอนการผลิตงานเพลง
จะอยู่ภายใต้การดำเนินงานโดยทีมงานต่างๆซึ่งมีความหลากหลายในแง่ของแนวทางเพลงและการโปรโมท
ซึ่งเป็นหน่วยงานภายในของบริษัทฯ โดยทีมงานเหล่านี้จะทำงานผ่าน brand ต่างๆ 4 brand
ได้แก่ RS Music Garden และKamikaze’ ดูแลผลงานเพลงสตริงและ R Siam
ที่รับผิดชอบการผลิตงานเพลงลูกทุ่งและเพลงเพื่อชีวิต

3.2.2 ธุรกิจโชว์บิซ

ในการประกอบธุรกิจโชว์บิซ ประกอบด้วยรายได้จาก 2 ธุรกิจหลัก ได้แก่
การจัดคอนเสิร์ตและอีเว้นท์ ให้กับภาครัฐและเอกชน และการบริหารศิลปิน

1.  การจัดคอนเสิร์ตและอีเว้นท์ ให้กับภาครัฐและเอกชน
    อาร์เอสมีความชำนาญในการดำเนินธุรกิจการจัดคอนเสิร์ตและอีเว้นท์ อีกทั้งยังมีสื่อครบวงจร
    และมีศิลปินนักร้องที่ได้รับความนิยมสูง ทำให้ได้รับความไว้วางใจจากภาครัฐและเอกชน
    ให้เข้ามาบริหารงานกิจกรรมโครงการต่างๆ โดยบริษัทฯจะนำเอารูปแบบการจัดงาน
    ความคิดสร้างสรรค์ และแผนการตลาดแบบครบวงจร แบบสากลมาประยุกต์ใช้
    เพื่อให้ตอบสนองความต้องการของสินค้า บริการ และเอเจนซี่โฆษณา

2.  การบริหารศิลปิน คือ การบริหารจัดการเพื่อให้เกิดมูลค่าเพิ่มแก่ตัวศิลปิน ซึ่งได้แก่
    การไปโชว์ตัว การเป็นพรีเซ็นเตอร์ งานรับจ้างรูปแบบต่างๆ เป็นต้น

3.2.3 ธุรกิจภาพยนตร์

การดำเนินธุรกิจภาพยนตร์ในปี 2554 มีการผลิตผลงานออกสู่ตลาดจำนวน 1 เรื่อง ได้แก่
บางกอกกังฟู

3.2.4 ธุรกิจกีฬา

การดำเนินธุรกิจกีฬา บริษัทฯดำเนินธุรกิจกีฬา
เนื่องจากเห็นว่ากีฬาเป็นคอนเทนต์ที่มีศักยภาพในการเติบโตสูง
และเมื่อนำมาต่อยอดกับคอนเทนต์บันเทิง ซึ่งบริษัทฯมีความถนัดอยู่แล้วนั้น
ทำให้ธุรกิจของบริษัทฯครบวงจรมากขึ้น

ในปี 2554 บริษัทฯได้รับลิขสิทธิ์การถ่ายทอดการแข่งขันฟุตบอลลีกสเปน (Spanish La Liga)
และยังมีโครงการสำคัญต่อเนื่อง คือ
การเป็นผู้ได้รับลิขสิทธิ์บริหารจัดการการถ่ายทอดสดการแข่งขันฟุตบอลโลกในปี 2557

3.2.5 ธุรกิจสื่อ

การดำเนินธุรกิจสื่อเป็นความเกี่ยวเนื่องจากธุรกิจเพลง
และเป็นการใช้ประโยชน์จากจุดแข็งของทรัพยากรด้านต่างๆ ของกลุ่มอาร์เอส ได้แก่
การมีศิลปินนักร้อง นักแสดงในสังกัด
การมีบุคลากรทีมงานผลิตที่มีความชำนาญในด้านการผลิตและสร้างสรรค์ผลงานคุณภาพ
และความพร้อมของเงินทุน โดยเริ่มจากสื่อที่มีบทบาทมากที่สุด คือ สื่อโทรทัศน์ Free TV
ขยายสู่ธุรกิจสื่อวิทยุ สื่อในห้างโมเดิร์นเทรด และล่าสุดกับการเข้าสู่ธุรกิจสื่อทีวีดาวเทียม
(Satellite TV)

การผลิตผลงานออกอากาศทาง Free TV ช่องต่างๆนั้น ประกอบด้วย
รายการประเภทรายการวัยรุ่น 5 รายการ และรายการประเภทสาระบันเทิง 1 รายการ
รวมทั้งสิ้น 6 รายการ ส่วนการผลิตผลงานทาง Satellite TV นั้น ประกอบด้วย 4 ช่อง คือ
YOU Channel สบายดีทีวี ช่อง 8 และ YAAK TV (ข้อมูล ณ วันที่ 31 ธันวาคม 2554)

สำหรับธุรกิจสื่อวิทยุนั้น ดำเนินการภายใต้บริษัท สกายไฮ เน็ตเวิร์ค จำกัด
ซึ่งบริหารเวลาให้กับสถานีวิทยุจำนวน 1 สถานี (ข้อมูล ณ วันที่ 31 ธันวาคม 2554) ได้แก่ คลื่น
F.M. 93.0 MHz ภายใต้แบรนด์ COOL93 FAHRENHEIT ซึ่งเน้นกลุ่มผู้ฟังวัยทำงานตอนต้นขึ้นไป

ธุรกิจสื่อในห้างโมเดิร์นเทรด ซึ่งเป็นสื่อวิทยุกระจายเสียงในโมเดิร์นเทรด
ครอบคลุมโมเดิร์นเทรดมากกว่า 900 สาขาทั่วประเทศ ซึ่งถือเป็นสื่อที่มีประสิทธิภาพสูง
และทำให้เกิดการตัดสินใจซื้อ ณ จุดขาย

นอกจากนี้ บริษัทฯยังได้ดำเนินธุรกิจสื่อโฆษณาบนรถเมล์ปรับอากาศ (City Bus)
โดยมีเป้าหมายเป็นผู้บริโภคที่ใช้เวลาเดินทางด้วยรถโดยสารประจำทาง ซึ่งมีผู้ใช้บริการมากกว่า
1.2 ล้านคน / เดือน ซึ่งที่ผ่านมาได้รับการตอบรับจากสินค้า บริการ และผู้บริโภคเป็นอย่างดี

3.3 โครงสร้างรายได้

(ล้านบาท)

  --------------------- --------- -------- --------- -------- --------- --------
  ประเภทรายได้           2552      สัดส่วน    2553      สัดส่วน    2554      สัดส่วน

                                  (%)                (%)                (%)

  กลุ่มธุรกิจเพลงและดิจิตอล   926.1     42%      1,053.0   36%      934.5     34%

  กลุ่มธุรกิจโชว์บิซ          527.4     24%      533.3     18%      814.1     29%

  กลุ่มธุรกิจภาพยนตร์        133.5     6%       62.2      2%       20.2      1%

  กลุ่มธุรกิจกีฬา            50.0      2%       583.8     20%      18.7      1%

  กลุ่มธุรกิจสื่อ             537.2     24%      663.3     23%      941.9     34%

  รายได้อื่น               37.8      2%       21.7      1%       11.9      2%

  รวมรายได้              2,212.2   100%     2,917.6   100%     2,765.0   100%
  --------------------- --------- -------- --------- -------- --------- --------

ที่มา : ฝ่ายจัดการของบริษัทฯ ได้นำงบการเงินสำหรับปี 2552
มาจัดประเภทรายการใหม่ตามโครงสร้างรายได้ของกลุ่มธุรกิจ

โครงสร้างการถือหุ้นของกลุ่มอาร์เอส

ปัจจุบันกลุ่มอาร์เอสมีบริษัทในกลุ่มที่ยังทำธุรกรรมปกติรวมทั้งหมด 13 บริษัท มีบริษัท อาร์เอส จำกัด
(มหาชน) เป็นบริษัทใหญ่ของกลุ่ม มีรายละเอียดโครงสร้างการถือหุ้น ณ วันที่ 31 ธันวาคม 2554
ดังนี้

[]